RESOLUCIÓN do 16 de setembro de 2005, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, do texto do convenio colectivo provincial para a empresa Ourense de Transportes, S.A. ano 2005 e o escrito de rectificación da comisión negociadora deste.
CONSELLERÍA DE TRABALLO — III. OUTRAS DISPOSICIÓNS — 18/11/2005

Visto o texto do convenio colectivo provincial para a empresa Ourense de Transportes, S.A. ano 2005, código de convenio nº 3200622, e o escrito de rectificación da comisión negociadora deste; subscrito con data do 1 de agosto de 2005, polo representante da empresa, en representación da parte económica, e os membros do comité de empresa, en representación da parte social, e, de conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración
do Estado á Comunidade Autónoma de Galicia en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Ourense, 16 de setembro de 2005.
Carmen Rodríguez Dacosta
Delegada provincial de Ourense
Convenio colectivo Ourense de Transportes, S.A.
2005
Artigo 1º.-Ámbito funcional.
O presente convenio regula as relacións laborais entre a empresa Ourense de Transportes, S.A. e o seu persoal.
Artigo 2º.-Vixencia e duración.
O presente convenio entrará en vigor o día da súa sinatura, se ben para efectos económicos aplicarase a partir do 1 de xaneiro de 2005. En canto á duración, será dun ano, desde o 1-1-2005 ata o 31-12-2005, prorrogándose pola tácita de ano en ano, ata que algunha das partes o denuncie con tres meses de antelación, como mínimo, ao remate da súa vixencia.
Artigo 3º.-Comisión paritaria.
Créase unha comisión paritaria como órgano interpretativo para a vixilancia e cumprimento do convido, integrada polos membros da comisión negociadora do presente convenio.
Artigo 4º.-Condicións máis beneficiosas.
Todas as melloras contidas neste convenio teñen o carácter de mínimas. Dentro das condicións pactadas respectaranse as situacións que impliquen para o traballador condicións máis beneficiosas que as convidas, manténdose ad personam en canto excedan as pactadas.
Artigo 5º.-Organización do traballo.
A organización técnica e práctica do traballo corresponderá á empresa dentro das normas e orientacións das disposicións legais vixentes.
Non poderá adoptarse ningún sistema de traballo que poida prexudicar a formación profesional e técnica do persoal, antes ben, este ten o deber e a empresa facilitaralle os medios para iso conducentes a completar e perfeccionar os seus coñecementos.
Artigo 6º.-Período de proba.
Poderá concertarse por escrito un período de proba que, en ningún caso, poderá exceder de seis meses
para os técnicos titulados e de tres meses para os demais traballadores, agás para os non cualificados, sendo neste caso a duración máxima de quince días laborables.
O empresario e o traballador están respectivamente obrigados a realizar as experiencias que constitúan o obxecto da proba.
Durante o período de proba o traballador terá os dereitos e obrigas correspondentes á súa categoría profesional e ao posto de traballo que desempeñe, como se fose do cadro de persoal, agás os derivados da resolución da relación laboral, que poderá producirse a pedimento de calquera das partes durante o seu transcurso.
Transcorrido o período de proba sen que se produza a desistencia, o contrato producirá plenos efectos, computándose o tempo de servizos prestados na antigüidade do traballador na empresa. A situación de incapacidade laboral transitoria que afecte ao traballador durante o período de proba interrompe o cómputo deste.
Artigo 7º.-Ascensos.
Aplicarase o disposto na lexislación vixente.
Artigo 8º.-Traballo de categoría superior.
O traballador que realice funcións de categoría superior ás que lle correspondan á categoría profesional que tivese recoñecida por un período superior a seis meses durante un ano, ou oito meses durante dous anos, consolidará a devandita categoría.
Cando se desempeñen funcións de categoría superior, pero non proceda legalmente o ascenso, o traballador terá dereito á diferenza retributiva entre a categoría asignada e a función que efectivamente realice.
Artigo 9º.-Xornada laboral.
A xornada laboral será de corenta horas semanais (1.820 horas en cómputo anual).
Considérase traballo efectivo o traballo de condución e tempo de presenza: as esperas, expectativas de servizo, servizo de garda, viaxes sen condución para a toma de servizo, avarías, comidas en ruta e outros semellantes.
Cando se fala de traballo efectivo deberá terse en conta que:
1. Non se poderá conducir máis de nove horas diarias.
2. O descanso entre xornadas non será inferior a doce horas diarias.
Artigo 10º.-Permiso de conducir.
Os condutores aos que como consecuencia de conducir un vehículo de empresa, por orde e conta desta, se lles retire o permiso de conducir por tempo non superior a seis meses, serán adaptados durante este tempo a outro traballo, aínda que sexa de categoría profesional inferior, nalgún dos servizos de que dispoña a empresa e seguirá percibindo o salario correspondente á súa categoría.
O disposto no presente artigo non será de aplicación nos casos de reincidencia dentro do ano, quedando excluídos deste beneficio os condutores que se visen privados do permiso de conducir a causa do consumo de drogas ou a inxestión de bebidas alcohólicas.
No caso de que un empregado sufra prisión por causa dun accidente involuntario no servizo da empresa, esta estará obrigada a defendelo perante os tribunais e a xestionar a súa liberdade prestando a fianza que para iso fose necesaria.
Será voluntario, por parte da empresa, o pagamento das retribucións aos empregados que non poidan traballar no suposto expresado no artigo anterior, se ben, unha vez ditado auto de sobresemento ou sentenza absolutoria, seranlles aboados todos os atrasos a teor do salario máis antigüidade.
Artigo 11º.-Recibo de liquidación.
Todo traballador ao cesar na empresa poderá someter o recibo de liquidación ou documento que poña fin á relación, antes de asinalo, á supervisión do comité de empresa ou sindicato ao que estea afiliado.
Artigo 12º.-Salario base.
O salario base que corresponde ao persoal afectado polo presente convenio aboarase por día natural, na contía recollida no anexo I.
Artigo 13º.-Pagas extraordinarias.
Todos os traballadores da empresa terán dereito ao percibo dunha paga de beneficios consistente en 30 días de salario base máis antigüidade. A paga de beneficios deberá aboarse por anos vencidos, antes do 15 de marzo. Os traballadores que o 31 de decembro leven menos dun ano de servizo na empresa, terán dereito á parte proporcional correspondente ao tempo traballado, computándose sempre este en días naturais. Unicamente non se computarán, para os efectos de participación en beneficios: as excedencias voluntarias, permisos sen soldo e ausencias inxustificadas. A devandita paga poderá ser aboada de forma proporcional ao longo das distintas nóminas mensuais.
As gratificacións extraordinarias de xullo e decembro aboaranse na contía de 30 días de salario base máis antigüidade.
Artigo 14º.-Antigüidade.
Os traballadores desfrutarán como complemento persoal de antigüidade dun aumento periódico polo tempo de servizos prestados á empresa, consistente como máximo en dous bienios e cinco quinquenios da contía que despois se expresará.
O módulo para o cálculo e aboamento do complemento de antigüidade, será o último salario base percibido polo traballador, servindo o citado módulo non só para o cálculo dos bienios e quinquenios de novo vencemento, senón tamén para os dous xa consolidados. As contías do complemento de persoal de antigüidade serán do 5% para os dous primeiros bienios e do 10% para os quinquenios.
A data inicial para o cómputo de antigüidade será a do ingreso do traballador na empresa. Así mesmo, será computable o tempo de excedencia forzosa por nomeamento para un cargo político ou sindical, así como no caso de prestación do servizo militar ou prestación social substitutoria. Pola contra, non se estimará o tempo que permanecese en excedencia voluntaria.
Estes aumentos computaranse en razón de dous anos de servizo na empresa, calquera que sexa o grupo ou categoría en que se encontre encadrado, estimándose así mesmo, os servizos prestados en período de proba e polo persoal interino, eventual ou complementario, cando este pase a ocupar praza no cadro de persoal fixo.
Os aumentos por ano de servizo comezarán a percibirse a partir do primeiro do mes seguinte do que se cumpra o bienio ou quinquenio. O traballador que cese definitivamente na empresa e posteriormente ingrese de novo nela, só terá dereito a que se lle compute a antigüidade desde a data deste novo ingreso, perdendo todos os dereitos de antigüidade anteriormente obtidos.
Artigo 15º.-Horas extraordinarias.
Aplicarase a normativa vixente en cada momento sobre o réxime de horas extraordinarias no sector do transporte. As horas extraordinarias pagaranse polo importe reflectido no anexo I.
Artigo 16º.-Complemento de condutor perceptor.
O condutor perceptor, cando desempeña simultaneamente as funcións de condutor-cobrador, percibirá un complemento salarial do 20% do salario base, se é o caso, por cada día que realice ambas funcións.
Artigo 17º.-Traballo de categoría inferior.
Se por necesidade da empresa se destina un traballador a traballos de inferior categoría a aquela na que está adscrito, sen que iso prexudique á formación profesional, única forma admisible en que pode efectuarse, o traballador conservará o xornal correspondente á súa categoría.
Artigo 18º.-Persoal con capacidade diminuída.
A empresa deberá adaptar o persoal con capacidade diminuída pola idade ou outras circunstancias, antes da súa xubilación ou retiro, destinándoo a outros traballos adecuados ás súas condicións e sempre que haxa prazas vacantes. O persoal acollido a esta situación non excederá do 5% do total da categoría respectiva.
Artigo 19º.-Compensación no caso de baixa por accidente ou enfermidade.
A empresa completará a diferenza entre a compensación percibida con cargo á Seguridade Social por incapacidade laboral transitoria e o salario real deste convenio, cando aquela estea motivada por accidente de traballo con hospitalización. No suposto de non producirse hospitalización, o devandito complemento aboaráselle ata un máximo de 60 días.
No caso de baixa por enfermidade, a empresa completará o 100% do salario dos traballadores desde o día 16 ata o 75 como máximo.
Cando a xuízo da empresa existan indicios razoables para presumir algunha irregularidade na situación de baixa por accidente ou enfermidade común, poderá requirirlle o traballador que se someta ao recoñecemento do facultativo que a empresa designe, sendo por conta desta os gastos que se orixinen por tal motivo.
Artigo 20º.-Roupa de traballo.
Establécese a obrigatoriedade da empresa de dotar o persoal das seguintes roupas de traballo e uniforme:
Persoal de movemento (uniforme de verán):
-Un pantalón cada dous anos.
-Unha cazadora cada tres anos.
-Una carteira cada tres anos.
-Tres camisas de manga curta cada dous anos.
Persoal de movemento (uniforme de inverno):
-Tres camisas cada dous anos.
-Un pantalón cada dous anos.
-Un xersei cada dous anos.
-Unha gravata cada dous anos.
-Un anorak cada tres anos.
Persoal de taller:
-Dúas fundas cada ano.
-Un par de botas cada ano.
-Roupa de auga, segundo as necesidades das funcións que se vaian realizar.
-Elementos de limpeza (segundo necesidades).
-Un anorak, para o persoal que realice traballos nocturnos cada dous anos.
A data de entrega das roupas de uniforme será antes do 30 de abril, para as de verán, e o 30 de setembro para as de inverno.
O persoal de novo ingreso recibirá dous xogos completos de vestiario, agás o anorak e cazadora, que só recibirá unha unidade de cada.
A data para comezar a vestir a roupa de verán é de dous días despois de realizar o cambio a vestiario de verán a policía local. Isto mesmo aplicarase para o cambio á roupa de inverno. A empresa notificarao no taboleiro de anuncios.
Artigo 21º.-Vacacións.
Todo o persoal ao servizo de empresa desfrutará dun período de vacacións anuais de 30 días naturais, retribuídos a razón de salario base máis antigüidade e gratificación de actividade.
O período de desfrute fixarase de común acordo entre a empresa e o comité de empresa.
O traballador coñecerá as datas que lle corresponden dous meses antes, polo menos, do comezo de desfrute e o calendario será fixado pola empresa no taboleiro de anuncios, para o coñecemento de todo o persoal.
Se no momento de comezar as vacacións o traballador se encontrase de baixa médica, as vacacións cambiaranse para outra data, independentemente de que estas xa estivesen reflectidas ou non no taboleiro de anuncios.
Artigo 22º.-Gratificación de actividade.
Todo o persoal afectado polo presente convenio percibirá unha gratificación de actividade, durante a súa vixencia, coa contía fixada no anexo I que se achega.
Artigo 23º.-Traballo nocturno.
As horas traballadas entre as doce da noite e as seis da mañá levarán unha recarga do 25% do salario base. Exclúese do cobro do devandito suplemento o persoal que realiza o seu traballo durante a noite e que sexa contratado expresamente para traballar durante esta.
Artigo 24º.-Permisos e licenzas.
a) 15 días naturais, no caso de matrimonio; se o matrimonio se realiza a unha distancia superior aos 100 km da residencia do empregado, dous días máis.
b) 2 días naturais, no caso de nacemento de fillos.
c) 2 días naturais, no caso de falecemento de parentes ata o 2º grao.
d) 1 día por morte de familiares en terceiro grao.
Nos supostos anteriores (a, b, c) ampliarase o permiso dous días máis se o feito causante se dá a unha distancia superior aos 100 km da residencia do empregado.
e) As traballadoras, por lactación dun fillo menor de 9 meses, terán dereito a unha hora de ausencia ao traballo, que poderán dividir en dúas fraccións de media hora. A muller, pola súa vontade, poderá substituír este dereito por unha redución da xornada normal nunha hora, coa mesma finalidade.
f) Por traslado de domicilio, 1 día.
Artigo 25º.-Dereitos sindicais.
A empresa poderá deducir a través da nómina as cotas correspondentes aos afiliados ás centrais sindicais. Os interesados deberán solicitarllo por escrito á dirección da empresa. Os importes retidos seranlles entregados ás persoas ou entidade que designe a central sindical correspondente.
A empresa disporá dun taboleiro de anuncios para comunicados sindicais. Estes comunicados deberán levar a sinatura do comité de empresa ou representantes do sindicato correspondente.
Os traballadores poderán reunirse no centro de traballo en horas fóra de servizo.
A empresa reunirase bimensualmente, con carácter ordinario, co comité de empresa.
Artigo 26º.-Excedencias.
1. A excedencia poderá ser voluntaria ou forzosa. A forzosa, que dará dereito á conservación do posto de traballo e ao cómputo da antigüidade durante a súa vixencia, concederase pola designación ou elección para cargo público que imposibilite a asistencia ao traballo. O reingreso deberá ser solicitado dentro dos dous meses seguintes ao cesamento no cargo público.
2. O traballador cunha antigüidade na empresa de polo menos un ano ten dereito a que se lle recoñeza a posibilidade de situarse en excedencia voluntaria por un prazo non menor de dous anos e non maior de cinco. Este dereito só poderá ser exercido cada vez por un traballador, se transcorreron catro anos desde o remate da anterior excedencia.
3. Os traballadores terán dereito a un período de excedencia voluntaria non superior a tres anos para atender o coidado de cada fillo contado desde a data de nacemento deste. Os sucesivos fillos darán dereito a un novo período de excedencia que, de ser o caso, porá fin ao que viñera desfrutando. Cando o pai ou a nai traballen, só un deles poderá exercer ese dereito.
4. Así mesmo, poderán solicitar o seu paso a situación de excedencia na empresa os traballadores que exerzan funcións sindicais de ámbito provincial ou superior mentres dure o exercicio do seu cargo representativo.
5. O traballador excedente só conserva o dereito preferente ao reingreso nas vacantes de igual ou similar categoría á súa, que houbese ou se producisen na empresa.
6. Quedan excluídos os traballadores contratados eventuais con contrato igual ou inferior a dous anos.
Artigo 27º.-Seguro de accidente.
A empresa terá concertada unha póliza de seguro que cubra os casos de morte, incapacidade permanente absoluta ou invalidez do traballador, derivada de accidente. A contía da póliza será de 21.035,42 euros.
Artigo 28º.-Quebranto da moeda.
Establécese polo quebranto da moeda unha cantidade que vén recollida no anexo I.
Artigo 29º.-Cómputo da xornada.
Consideraranse laborables para efecto de cómputo de xornada todos os días do ano agás vacacións (30 días) e festivos aboables (14 días).
Se no ano temos que facer unha xornada de 1.820 horas e temos 321 días para facela (unha vez descontados os días de vacacións e festivos aboables), resulta que temos que facer unha xornada diaria
de 5,67 horas, que é o resultado da división do número de horas anuais (1.820) entre os 321 días.
O permiso concedido por falecemento e matrimonio, ao amparo do artigo 24º do presente convenio, así como as vacacións, e baixas por ILT non entrarán en cómputo de xornada.
O cómputo de xornada farase polos días realmente traballados e os días de descanso.
O control de horas para o cómputo de xornada, para este ano, queda reflectido no anexo II.
Artigo 30º.-Uniformes.
A roupa do uniforme só se poderá utilizar para a prestación do servizo, quedando prohibida a súa utilización fóra do horario de servizo.
É obriga do persoal e seu coidado e limpeza, debendo presentarse ao servizo debidamente limpo e aseado, ao ter a empresa a condición de servizo público.
Artigo 31º.-Incremento salarial.
Acórdase para o ano 2005 un incremento salarial do 5% do salario base. Os complementos de actividade, convenio e quebranto de moeda así como as horas extraordinarias e calquera outro concepto que non derive directamente do salario base, non sofren incrementos. Só se devengarán atrasos desde o mes de abril de 2005 e non se xerará ningún dereito económico a prol dos traballadores polos meses de xaneiro, febreiro e marzo de 2005.
Artigo 32º.-Descansos.
Os traballadores de movemento de transporte urbano gozarán, con carácter xeral, de polo menos dous días de descanso á semana, intentando o desfrute de dúas fins de semana de descanso ao mes.
Artigo 33º.-Natureza do traballo.
Os traballadores afectos ao servizo de transporte urbano da cidade de Ourense non poderán realizar ningún outro tipo de transporte que non sexa o urbano, con independencia do concesionario que realice o transporte para a cidade de Ourense.
No caso de que Ourense de Transportes, S.A. se propuxera no futuro prestar calquera tipo de transporte de viaxeiros por estrada, deberá proceder a contratar novo persoal para a súa prestación, e rexerá para as condicións económico-laborais destes traballadores o convenio colectivo de aplicación no seu caso.
Artigo 34º.-Contratación.
A contratación dos traballadores axustarase ás normas xerais existentes sobre colocación e emprego vixentes en cada momento.
Os contratos de traballo, calquera que sexa a súa modalidade, deberanse formalizar por escrito, de conformidade coa lexislación vixente. Co fin de fomentar a estabilidade laboral, as relacións contractuais serán prioritariamente de carácter indefinido.
Nas xubilacións parciais que posibiliten o contrato de relevo, o traballador afectado que o solicite e cando a empresa así o considere, esta cumprirá as formalidades para a súa realización, sendo de forma continuada a prestación anual que realizará o traballador solicitante da xubilación parcial.
Artigo 35º.-Acceso a vehículos da empresa.
Os traballadores da empresa en activo terán acceso gratuíto aos vehículos da empresa, así coma os cónxuxes e os descendentes de primeiro grao ata os 25 anos, sempre que convivan no domicilio familiar e non estean traballando.
Artigo 36º.-Servizo de persoal
A empresa porá á disposición dos traballadores un vehículo ao comezo e ao final da xornada para facilitar o acceso ao centro de traballo. Se este servizo o realiza un condutor antes ou despois da xornada laboral, aboaráselle unha hora extraordinaria.
Artigo 37º.-Recoñecemento médico.
A empresa porá os medios precisos para que os traballadores poidan realizar todos os anos un recoñecemento médico completo, en instalacións apropiadas, tendo relevancia especial o referente a enfermidades cardiovasculares, estrés, aparello dixestivo e locomotor (articulacións). Todo isto terá condición de mínimo e sen menoscabo das revisións que cumpran en función da aplicación da lexislación de riscos laborais.
Artigo 38.-Nadal e Fin de Ano.
O 24 e o 31 de decembro os servizos rematarán ás 21.00 horas. O 25 de decembro e o 1 de xaneiro comezarán ás 15.00 horas.
ANEXO I
Táboa salarial 2005
Prezo
Concepto convenio
-Condutor-perceptor e inspectores
Salario base
24,01
Por nº días naturais
Actividade
81,61
Fixo
Complemento perceptor
4,80
Por nº días traballados
Horas extraordinarias
4,69
Por nº horas traballadas
Quebranto de moeda
19,37
Fixo
-Mecánico of. 1ª
Salario base
24,20
Por nº días naturais
Actividade
81,61
Fixo
Horas extraordinarias
4,69
Por nº horas traballadas
-Mecánico of. 2ª
Salario base
23,98
Por nº días naturais
Actividade
81,61
Fixo
Horas extraordinarias
4,69
Por nº horas traballadas
-Mecánico of. 3ª
Salario base
23,57
Por nº días naturais
Actividade
81,61
Fixo
Horas extraordinarias
4,69
Por nº horas traballadas
-Lavacoches
Salario base
23,44
Por nº días naturais
Actividade
81,61
Fixo
Horas extraordinarias
4,69
Por nº horas traballadas
-Aux. administrativo
Salario base
24,05
Por nº días naturais
Actividade
81,61
Fixo
ANEXO II
Cómputo de xornada
Control de horas
Mes de 31 días: 175 horas.
Mes de 30 días: 171 horas.
Mes de 29 días: 165 horas.
Mes de 28 días: 159 horas.
Festivo desfrutado: 6 horas.
Festivo traballado: 6 horas + quenda correspondente.
Laborais:-Quenda de mañá: 8œ horas.-Quenda de tarde: 9œ horas.
Domingos e festivos:-Quenda de mañá: 7œ horas.-Quenda de tarde: 9œ horas.
Comité de empresa de Ourense de Transportes, S.A.
Visto o requirimento expd. 46/2005, solicita que se xunte ao texto do convenio como disposición adicional:
O convenio colectivo foi subscrito, dunha parte, pola empresa, en representación da parte económica, e doutra, polo comité de empresa, en representación da parte social.
Ourense, 12 de setembro de 2005.
O comité  A empresa
Antonio Álvarez ÁlvarezRamón Martínez Peláez
Secretario Director gerente